একসময় পার হয়ে গেলেন পাকিস্তানের সীমান্ত। কাছাকাছি এসে বিএসএফের ব্যাটালিয়ন হেডকোয়ার্টারে গেলেন। সেখান থেকে দিল্লি এবং পরে কলকাতায় পৌঁছালেন। যুদ্ধক্ষেত্রে খবর ছড়িয়ে পড়ল যে চারজন অফিসার পাকিস্তান সেনাবাহিনী ছেড়ে এসেছেন নিজেদের মাতৃভূমি স্বাধীন করার জন্য। মুক্তিযুদ্ধে অংশ নেবেন। তাঁদের পালিয়ে চলে আসার খবরে তোলপাড় ওঠে মুক্তিবাহিনীর সদস্যদের মধ্যে। সবাই উদ্দীপ্ত হয়ে ওঠেন। মুক্তিযুদ্ধের প্রধান সেনাপতি জেনারেল আতাউল গনি ওসমানী তাঁদের স্বাগত জানান। তাঁদের সাহসী সিদ্ধান্তের জন্য অভিনন্দিত করেন। মুক্তিযুদ্ধে অংশগ্রহণের জন্য তাঁদের সর্বাত্মক প্রচেষ্টাকে দেশপ্রেমের নজিরবিহীন সিদ্ধান্ত বলে জানান। তিনি তাঁদের মুক্তিযুদ্ধের চারটি সেক্টরে পোস্টিং দেন।